Jun 08,2015
సరిపడా బొగ్గు నిల్వలున్నాయి: ఎన్‌టీపీసీ
   న్యూఢిల్లీ: దేశంలో వర్షాభావ పరిస్థితుల నేపథ్యంలో విద్యుదుత్పత్తికి ఎలాంటి ఆటంకాలు రాకుండా తాము సిద్ధంగా ఉన్నట్లు ప్రభుత్వ రంగ విద్యుత్తు సంస్థ ఎన్‌టీపీసీ తెలిపింది. విద్యుత్తు ఉత్పత్తికి ఆటంకం రాకుండా తమ ప్లాంటులలో ప్రస్తుతానికి చాలినంత బొగ్గు నిల్వలు అందుబాటులో ఉన్నట్లు సంస్థ ఛైర్మన్‌, ఎండీ అరూప్‌ రారు చౌదరీ వెల్లడించింది. వర్షాభావం ఏర్పడితే దేశంలో జల విద్యుత్తు ప్రాజెక్టులు అంచనాల మేరకు విద్యుత్తును ఉత్పత్తి చేయలేవని ఆయన అన్నారు. ఈ పరిస్థితలలో బొగ్గు ఆధారిత విద్యుత్తు కేంద్రాలు ఎక్కువగా ఉత్పత్తి చేయాల్సి ఉంటుందని ఆయన తెలిపారు. సంస్థ ప్రస్తుతం 44,000 మెగావాట్ల విద్యుదుత్పత్తి జరుపుతున్నట్లు తెలిపిన ఆయన 12వ పంచవర్ష ప్రణాళిక లక్ష్యాలను సులభంగా అందుకోగలమన్న దీమాను వ్యక్తం చేశారు. డిస్కాంలకు ఆర్థిక పరిపుష్టి కల్పించాలని ఆయన అభిప్రాయపడ్డారు.
ఫరఖ్కాలో ఉత్పత్తిని నిలిపివేస్తాం..
  ఫరఖ్కా థర్మల్‌ విద్యుత్తు కేంద్రంలో శాంతి, భద్రతలను కాపాడే చర్యలను చేపట్టకపోతే ఈ ప్లాంటు నుంచి తప్పనిసరి పరిస్థితులలో విద్యుత్తు ఉత్పత్తిని నిలిపివేయాల్సి వస్తుందని ఎన్‌టీపీసీ పశ్చిమ బెంగాల్‌, బీహార్‌, జార్ఖండ్‌ రాష్ట్రాలకు నోటీసులను జారీ చేసింది. ఫరక్కా విద్యుత్తు ప్లాంటులోని కాంట్రాక్టు కార్మికులు న్యాయపరంగా లేని కోరికలు కోరుతున్న నేపథ్యంలో ప్లాంటులో ఉద్రిక్తత నెలకొంది. ఈ నేపథ్యంలో సంస్థ ఫిర్యాదు మేరకు పోలీసులు కొందరు కాంట్రాక్లు కార్మిక నేతలను అరెస్టు చేశారు. దీనిని ప్రతిఘటిస్తూ ఈ కార్మికలు పనులను బహిష్కరించే అవకాశం ఉన్నందని సంస్థ ఆందోళన చెందుతోంది. ఈ నేపథ్యంలో వెంటనే ప్రభుత్వాలు జోక్యం చేసుకొని సమస్యను పరిష్కరించకుంటే ఉత్పత్తి నిలిపివేయాల్సిన పరిస్థితి ఉంటుందని సంస్థ పేర్కొంది.
మీ స్నేహితులకు రికమెండ్ చెయ్యండి